સંઘના સંદર્ભમાં કોઈપણ ગમે તે પ્રશ્ર્ન પૂછે કે બાળાસાહેબ શાંતપણે સમજાવીને જિજ્ઞાસા સંતોષતા. સંઘ શિક્ષણવર્ગમાં પણ પ્રશ્ર્નોત્તરીનો કાર્યક્રમ થતો. કાર્યક્રમની વ્યવસ્થા જળવાય, સમય ન બગડે માટે અગાઉથી સૂચના આપી પ્રશ્ર્નો મંગાવવામાં આવતા. તેને ક્રમ પ્રમાણે ગોઠવી એક જ વિષયના પ્રશ્ર્નો એકઠા કરવામાં આવતા. પ્રત્યક્ષ પ્રશ્ર્નોત્તરીના સમયે જેનો પ્રશ્ર્ન હોય તે સ્વયંસેવક ઊભો રહેતો અને શિક્ષક ધ્વનિવર્ધક પરથી તેનો પ્રશ્ર્ન વાંચી સંભળાવતા. કોઈક વખત પ્રશ્ર્નોત્તરી પૂરી થાય પછી પણ પાંચ-દસ મિનિટ વધતી એવા સમયે બાળાસાહેબ કહેતા, ‘હજુ કોઈને કશું પૂછવું છે ?’ કેટલાક સ્વયંસેવક તે જ સમયે સ્વાભાવિક પ્રશ્ર્ન પૂછતા.